VRK-reeks: Stormers vee Lions uit hul pad(Foto: @TheStormers/Twitter) Vinniger, vaardiger en flinker. Dit was drie van die pilare waarop die Stormers se indrukwekkende oorwinning van 40-8 in die Verenigde Rugbykampioenskap Saterdag in die Kaapstad-stadion oor die Lions gebou was. Damian Willemse, Angelo Davids, Leolin Zas, Suleiman Hartzenberg Dan du Plessis, Manie Libbok en Paul de Wet was gans te vinnig en vaardig vir die Lions, wat later nie meer geweet het waar en hoe om al die gate toe te stop nie. Voorlangs het Joseph Dweba, Steven Kitshoff, Deon Fourie, Marvin Orie, Willie Engelbrecht en Hacjivah Dayimani die leisels stewig ingetrek, die Lions se besit ontwrig en vertraag en verskeie aanvalle van stapel gestuur vir ŉ maklike bonuspuntsege. Vir die Lions begin die onweerswolke wat saampak, al hoe dreigender raak. Hulle is steeds agtste op die puntelys met 24 punte, maar verskeie van die oorsese spanne soos Edinburgh en Benetton het ook 24 punte, terwyl Munster (23 punte) ook in hul nekke blaas. Boonop word die Lions deur beserings gekniehalter en hoe hard die spelers ook al probeer, skiet hulle op die hoogste vlak tekort, nie aan ondernemingsgees nie, maar vanweë ŉ gebrek aan ervaring in ŉ paar sleutelposisies. Tog wink daar ŉ blink toekoms op jong spelers soos Quan Horn, Edwill van der Merwe, Henco van Wyk, Morné van den Berg en Ruan Venter, terwyl die Smith-tweeling, JP en Ruan, stewig skrum. Maar daar is nie genoeg diepte nie, daar heers ŉ oënskynlike gebrek aan selfvertroue wanneer die Lions teen die ander Suid-Afrikaanse spanne speel. As dinge nie gaan verbeter nie, gaan van die ander plaaslike spanne met die dik tjekboeke nog ŉ strooptog in die Lions se speler-spens uitvoer. Punte: Stormers 40 (19): Drieë: Damien Willemse, Deon Fourie, Dan du Plessis, Angelo Davids (2), Marcel Theunissen. Doelskoppe: Manie Libbok (5). Leeus: 8 (3): Drie: Henco van Wyk. Strafdoel: Jordan Hendrikse.